દરમિયાન પોરબંદરમાં હાલ સાંદીપનિની જેે જગ્યા છે તે સ્થળે એ સમયે ગૌશાળા ચાલતી હતી, તેનું સંચાલન એક ટ્રસ્ટ કરતું હતું. ટ્રસ્ટથી ગાયો સચવાતી ન હતી. ટ્રસ્ટીઓએ પણ ભાઈશ્રી અને તેમની સંસ્થા આ ગૌશાળા અને જગ્યા સંભાળે તો આપવા તૈયારી બતાવી હતી. સરકારનો સહયોગ મળ્યો અને ૧૯૮૪ના સમયમાં ગૌસેવાથી સાંદીપનિની અહીં શરૂઆત થઈ હતી. ધીરે ધીરે અહીં પાઠશાળા શરૂ કરવામાં આવી. શ્રી હરિનું મંદિર બન્યું. અનેક લોકો અહીં આવી આધ્યાત્મિક અનુભૂતિ થાય છે. સમયાંતરે સંસ્થામાં મેડિકલ કેમ્પ કરવામાં આવે છે. આ ઉપરાંત કુદરતી આફતોના સમયમાં સાંદીપનિ દ્વારા શક્ય તેટલી મદદ કરવામાં આવે છે. સાંદીપનિનું મુખ્ય કાર્ય શિક્ષણ આપવાનું અને તેના પ્રચાર-પ્રસારનું છે. ઋષિકુળ અને ગુરુકુળમાં હાલ આશરે ર,૦૦૦ બાળકો છે તેમનાં રહેવા-જમવા અને અધ્યયનનું કાર્ય સંસ્થા સંભાળે છે. એક નાના પાયે શરૂ થયેલું કાર્ય હાલ ગંગાસાગર સમું બન્યું છે અમે તેનાં દર્શન કરી આનંદની અનુભૂતિ કરીએ છીએ. અમારા માટે આ વિદ્યાતીર્થ છે.